
1. CADRUL EUROPEAN


Interesul pentru gestionarea şi valorificarea bunurilor confiscate persoanelor care au săvârşit infracţiuni a condus la adoptarea Directivei 2014/42/UE a Parlamentului European şi a Consiliului, din 3 aprilie 2014, privind îngheţarea şi confiscarea produselor provenite din săvârşirea de infracţiuni în Uniunea Europeană
. 

Directiva a introdus pentru prima dată prevederi privind gestionarea şi valorificarea bunurilor „îngheţate şi confiscate”, invitând statele membre „să aibă în vedere luarea de măsuri care să permită utilizarea bunurilor confiscate în interes public sau în scopuri sociale”. În Directivă se menţionează că, printre măsuri, se poate regăsi aceea a alocării acestor bunuri pentru proiecte de aplicare a legii şi de prevenire a infracţiunilor, precum şi pentru alte proiecte de interes public şi de utilitate socială. 

În acest sens, în ultimul deceniu au fost adoptate o serie de documente ale UE, prin care se solicită o gestionare mai eficientă a bunurilor pentru care s-a instituit sechestru asigurator sau au fost confiscate, precum şi recunoaşterea şi promovarea practicilor existente privind reutilizarea instituţională şi socială a produselor provenite din săvârşirea de infracţiuni. 

Dintre aceste documente se pot menţiona: 

- Comunicarea Comisiei privind produsele provenite din activităţi de criminalitate organizată (2008); 

- Programul „Stockholm” - O Europă deschisă şi sigură în serviciul cetăţenilor şi pentru protecţia acestora (2010/C115/01); 

- Concluziile Consiliului de Justiţie şi al Afacerilor Interne privind confiscarea şi recuperarea creanţelor (2010); 

- Comunicarea Comisiei privind strategia de securitate internă a UE (COM (2010) 673 final); 

- Raportul Parlamentului European privind criminalitatea organizată în Uniunea Europeană (2010/2309(INI)).

A fost necesară clarificarea conceptului de produse provenite din săvârşirea de infracţiuni, pentru a cuprinde produsele directe obţinute din activitatea infracţională şi toate beneficiile indirecte rezultate din aceasta, inclusiv reinvestirea sau transformarea produselor directe. Astfel, produsele pot include orice tip de bunuri, inclusiv cele transformate sau convertite, integral sau parţial, în alte bunuri sau cele combinate cu un bun dobândit din surse legitime, până la valoarea estimată a produselor combinate. De asemenea, produsele pot include şi venitul sau alte beneficii derivate din produsele infracţiunii sau din bunurile în care au fost transformate, convertite sau cu care au fost combinate respectivele produse.


În situaţia confiscării instrumentelor şi a produselor infracţiunilor, ca urmare a hotărârii definitive a unei instanţe şi confiscarea unor bunuri de valoare echivalentă acestor instrumente şi produse, trebuie să se aplice conceptul extins de infracţiune prevăzut de Directiva 2014/42/UE. Anterior, Decizia-cadru 2001/500/JAI a impus statelor membre să permită confiscarea instrumentelor şi produselor infracţiunilor ca urmare a pronunţării unei condamnări definitive, implicit confiscarea unor bunuri a căror valoare corespunde acelor instrumente şi produse. Astfel de obligaţii trebuie menţinute pentru infracţiunile care nu intră sub incidenţa acestei directive, iar conceptul de „produse” definit de Directiva 2014/42/UE trebuie interpretat în mod similar şi în ceea ce priveşte infracţiunile care nu intră sub incidenţa sa. Statele membre au libertatea de a defini confiscarea bunurilor de valoare echivalentă ca o măsură accesorie sau alternativă confiscării directe, după caz, în conformitate cu dreptul naţional.


Confiscarea instrumentelor şi a produselor infracţiunilor sau a bunurilor cu o valoare care corespunde respectivelor instrumente sau produse trebuie să fie posibilă, sub rezerva pronunţării unei hotărâri definitive de condamnare pentru o infracţiune. O astfel de hotărâre definitivă de condamnare poate fi pronunţată şi în cadrul unor proceduri in absentia. În cazul în care confiscarea nu este posibilă pe baza unei hotărâri definitive de condamnare, trebuie ca, în anumite condiţii, să se poată confisca instrumentele şi produsele, cel puţin în cazurile de boală sau de sustragere a persoanei suspectate sau învinuite. Cu toate acestea, în cazurile de boală sau de sustragere, existenţa unor proceduri in absentia în statele membre ar trebui să fie suficientă pentru respectarea acestei obligaţii. În cazurile în care persoana suspectată sau învinuită s-a sustras, statele membre trebuie să ia toate măsurile rezonabile şi pot cere ca persoana în cauză să fie citată sau să i se aducă la cunoştinţă procedurile de confiscare.


Practica prin care o persoană suspectată sau învinuită transferă bunuri unei părţi terţe în cunoştinţă de cauză, în vederea evitării confiscării, este comună şi din ce în ce mai răspândită. Cadrul legislativ actual al Uniunii nu conţine norme obligatorii privind confiscarea bunurilor transferate către părţi-terţe. Prin urmare, necesitatea de a permite confiscarea bunurilor transferate către terţi sau achiziţionate de aceştia este din ce în ce mai pregnantă. Achiziţionarea de către un terţ se referă la situaţii în care, de exemplu, bunurile au fost dobândite, în mod direct sau indirect, de exemplu printr-un intermediar, de către terţ de la o persoană suspectată sau învinuită, inclusiv atunci când infracţiunea a fost săvârşită în numele sau în beneficiul acestuia, atunci când persoana învinuită nu are bunuri care să poată fi confiscate. O astfel de confiscare trebuie să fie posibilă cel puţin în cazurile în care terţii ştiau sau ar fi trebuit să ştie că scopul transferului sau al achiziţionării este evitarea confiscării, pe baza unor elemente de fapt şi circumstanţe concrete, inclusiv a faptului că transferul a avut loc în mod gratuit sau în schimbul unei sume de bani semnificativ mai reduse decât valoarea de piaţă a bunurilor. Normele privind confiscarea aplicată terţilor trebuie să privească atât persoanele fizice, cât şi persoanele juridice, dar nu trebuie să se aducă atingere drepturilor terţilor de bună credinţă.

Confiscarea conduce la deposedarea definitivă de bunuri. Totuşi, conservarea bunurilor poate fi o condiţie preliminară pentru confiscare şi prezintă importanţă pentru executarea unei hotărâri de confiscare. Bunurile sunt conservate prin intermediul îngheţării. Pentru a împiedica dispariţia bunurilor înainte de emiterea unui ordin de îngheţare, autorităţile competente din statele membre ar trebui să aibă dreptul de a lua măsuri imediate pentru asigurarea disponibilităţii acelor bunuri. 
Întrucât bunurile sunt deseori conservate în scopul confiscării, îngheţarea şi confiscarea sunt strâns legate. În anumite sisteme juridice, îngheţarea în scopul confiscării este considerată a fi o măsură procedurală separată cu caracter provizoriu, care poate fi urmată de o hotărâre de confiscare. Fără a aduce atingere diferitelor sisteme juridice şi Deciziei-cadru 2003/577/JAI, Directiva 2014/42/UE ar trebui să armonizeze unele aspecte ale sistemelor naţionale de îngheţare în scopul confiscării.


Persoanele suspectate sau învinuite ascund bunurile pe întreaga durată a procedurilor penale. Astfel, hotărârile de confiscare nu pot fi executate, persoanele care fac obiectul hotărârilor de confiscare urmând să beneficieze de bunurile lor după executarea pedepsei. Prin urmare, este necesar să se poată determina dimensiunea exactă a patrimoniului care urmează să facă obiectul măsurii de confiscare, chiar şi după pronunţarea unei hotărâri de condamnare definitive pentru comiterea unei infracţiuni, pentru a permite executarea deplină a hotărârilor de confiscare atunci când, iniţial, nu au fost identificate bunuri sau au fost descoperite bunuri insuficiente şi hotărârea de confiscare rămâne neexecutată.

Prezenta directivă afectează în substanţa lor drepturile persoanelor, nu numai ale celor suspectate sau învinuite, dar şi ale terţilor care nu fac obiectul urmăririi penale. Prin urmare, este necesar să se prevadă garanţii şi căi de atac specifice pentru a garanta respectarea drepturilor fundamentale ale acestora în punerea în aplicare a Directivei 2014/42/UE. Aceasta include dreptul de a fi audiat pentru terţii care pretind că sunt proprietarii bunurilor în cauză sau care pretind că ar avea alte drepturi patrimoniale (ius in re), precum dreptul de uzufruct. Ordinul de îngheţare a bunurilor ar trebui comunicat persoanei afectate cât de curând posibil după executarea acestuia. Cu toate acestea, autorităţile competente pot amâna comunicarea ordinului respectiv către persoana afectată din motive legate de buna desfăşurare a anchetei. Scopul comunicării ordinului de îngheţare a bunurilor este, între altele, acela de a permite persoanei afectate să conteste ordinul. Prin urmare, o astfel de comunicare ar trebui să indice, cel puţin pe scurt, motivul sau motivele ordinului în cauză, o astfel de indicaţie putând fi foarte succintă. 

Statele membre trebuie să aibă în vedere adoptarea unor măsuri care să permită ca bunurile confiscate să fie utilizate în interes public sau pentru obiective de natură socială. Astfel de măsuri ar putea să cuprindă între altele alocarea respectivelor bunuri pentru proiecte de asigurare a aplicării legii şi de prevenire a infracţiunilor, precum şi pentru alte proiecte de interes public şi utilitate socială. Obligaţia de a avea în vedere adoptarea unor astfel de măsuri presupune o obligaţie procedurală pentru statele membre, precum efectuarea unei analize juridice sau discutarea avantajelor şi dezavantajelor introducerii respectivelor măsuri. Atunci când gestionează bunuri îngheţate şi adoptă măsuri cu privire la utilizarea bunurilor confiscate, statele membre ar trebui să acţioneze în mod adecvat pentru a preveni infiltrarea infracţională sau ilegală.


Prezenta directivă se aplică infracţiunilor vizate de: 

(a) Convenţia elaborată pe baza articolului K.3 alin. (2) lit. (c) din Tratatul privind Uniunea Europeană privind lupta împotriva corupţiei care implică funcţionari ai Comunităţilor Europene sau funcţionari ai statelor membre ale Uniunii Europene („Convenţia privind lupta împotriva corupţiei care implică funcţionari”); 

(b) Decizia-cadru 2000/383/JAI a Consiliului din 29 mai 2000 privind consolidarea, prin sancţiuni penale şi de altă natură, a protecţiei împotriva falsificării, după introducerea monedei euro; 

(c) Decizia-cadru 2001/413/JAI a Consiliului din 28 mai 2001 de combatere a fraudei şi a falsificării mijloacelor de plată, altele decât numerarul;


(d) Decizia-cadru 2001/500/JAI a Consiliului din 26 iunie 2001 privind spălarea banilor, identificarea, urmărirea, îngheţarea, sechestrarea şi confiscarea instrumentelor şi produselor infracţiunii; 

(e) Decizia-cadru 2002/475/JAI a Consiliului din 13 iunie 2002 privind combaterea terorismului; 

(f) Decizia-cadru 2003/568/JAI a Consiliului din 22 iulie 2003 privind combaterea corupţiei în sectorul privat; 

(g) Decizia-cadru 2004/757/JAI a Consiliului din 25 octombrie 2004 de stabilire a dispoziţiilor minime privind elementele constitutive ale infracţiunilor şi sancţiunile aplicabile în domeniul traficului ilicit de droguri; 

(h) Decizia-cadru 2008/841/JAI a Consiliului din 24 octombrie 2008 privind lupta împotriva crimei organizate; 

(i) Directiva 2011/36/UE a Parlamentului European şi a Consiliului din 5 aprilie 2011 privind prevenirea şi combaterea traficului de persoane şi protejarea victimelor acestuia, precum şi de înlocuire a Deciziei-cadru 2002/629/JAI a Consiliului; 

(j) Directiva 2011/93/UE a Parlamentului European şi a Consiliului din 13 decembrie 2011 privind combaterea abuzului sexual, a exploatării sexuale a copiilor şi a pornografiei infantile şi de înlocuire a Deciziei-cadru 2004/68/JAI a Consiliului.

Statele membre trebuie să adopte măsurile necesare pentru a permite confiscarea, totală sau parţială, a bunurilor unei persoane condamnate ca urmare a săvârşirii unei infracţiuni care este susceptibilă să genereze, în mod direct sau indirect, beneficii economice, atunci când, în baza circumstanţelor cauzei, inclusiv a elementelor de fapt şi a probelor disponibile, cum ar fi faptul că valoarea bunurilor este disproporţionată în raport cu venitul legal al persoanei condamnate, o instanţă consideră că bunurile în cauză au fost obţinute din activităţi infracţionale. 

Noţiunea de infracţiune cuprinde următoarele aspecte: 


(a) corupţia activă şi pasivă din sectorul privat, astfel cum prevede Decizia-cadru 2003/568/JAI, precum şi corupţia activă şi pasivă care implică funcţionari ai instituţiilor Uniunii sau ai statelor membre, prevăzută de Convenţia privind lupta împotriva corupţiei care implică funcţionari; 


(b) infracţiunile legate de participarea la o organizaţie criminală, astfel cum prevede Decizia-cadru 2008/841/JAI, cel puţin în cazurile în care infracţiunea a generat beneficii economice;


(c) incitarea sau recrutarea unui copil în scopul participării la spectacole pornografice sau obţinerea de foloase sau exploatarea unui copil în orice alt fel în acest scop, în cazul în care copilul a depăşit vârsta consimţământului sexual, astfel cum prevede Directiva 2011/93/UE; distribuirea, diseminarea sau transmiterea de pornografie infantilă; oferirea, furnizarea sau punerea la dispoziţie de pornografie infantilă; producerea de pornografie infantilă, astfel cum prevede Directiva respectivă; 


(d) afectarea ilegală a integrităţii sistemului şi afectarea ilegală a integrităţii datelor, astfel cum prevede Directiva 2013/40/UE, în cazul în care au fost afectate un număr semnificativ de sisteme informatice prin utilizarea unui instrument, menţionat de Directiva respectivă, conceput sau adaptat în principal pentru scopul respectiv; importul, distribuirea sau punerea la dispoziţie în alt mod, cu intenţie, a instrumentelor utilizate pentru săvârşirea de infracţiuni, cel puţin atunci când nu reprezintă cazuri minore; 


(e) o infracţiune pasibilă de o pedeapsă maximă privativă de libertate de cel puţin patru ani, în conformitate cu instrumentul relevant prevăzut la art. 3 din Directivă sau, în cazul în care respectivul instrument nu conţine un prag pentru pedeapsă, în conformitate cu legislaţia naţională relevantă.

Statele membre trebuie să adopte măsurile necesare pentru a se asigura că persoanele afectate de măsurile prevăzute în Directiva 2014/42/UE au dreptul la o cale de atac eficace şi la un proces echitabil, în vederea exercitării drepturilor acestora.

●●●


O analiză a Center for the Study of Democracy
 evidenţiază faptul că o serie de state membre au introdus diferite forme de reutilizare a bunurilor care implică fie instituţiile publice (reutilizare instituţională, prin sisteme de stimulare) fie societatea / ONG-urile (reutilizare socială), prima opţiune fiind mult mai frecvent aplicată decât a doua. Ceea ce face distincţia între reutilizarea socială a bunurilor confiscate şi transferul tradiţional al bunurilor confiscate către bugetul de stat (care rămâne principala opţiune de valorificare în UE) este faptul că se garantează cetăţenilor vizibilitatea bunurilor confiscate. Chiar şi în contextul formelor tradiţionale de reutilizare, bunurile sunt, în general, utilizate în scopuri sociale (ele devin parte a bugetului de stat); totuşi, acestea se amestecă cu alte resurse publice, astfel încât cetăţenii nu pot face legătura dintre reutilizarea publică sau socială ulterioară a acestora şi natura iniţială a bunurilor confiscate.


Până în prezent au fost stabilite două modele de reutilizare socială în UE: 

1)  reutilizarea directă a bunurilor confiscate pentru scopuri sociale; 

2) reutilizarea veniturilor rezultate din bunurile confiscate prin fonduri şi programe specializate care investesc aceste venituri în combaterea traficului de droguri sau în prevenirea infracţionalităţii. 

Experienţe semnificative de reutilizare a bunurilor confiscate din infracţiuni pentru scopuri sociale au fost introduse în următoarele state membre: Italia şi Belgia (regiunea flamandă). 

Modelul de reutilizare a veniturilor obţinute din bunuri confiscate, prin fonduri /programe specializate, există în următoarele ţări membre ale Uniunii Europene: Franţa, Spania, Luxemburg, Marea Britanie. 

Modelele de reutilizare socială existente în prezent au câteva avantaje. Produsele rezultate din infracţiuni sunt redate în mod deschis societăţii (în special în schemele de reutilizare directă pentru scopuri sociale), fiind redat un mesaj civic important care promovează aşa-numita „luptă socială” împotriva criminalităţii organizate. Totuşi, aceste scopuri sociale intră adesea în conflict, în viaţa de zi cu zi, cu eficienţa economică. În general, schemele de stimulare sunt mai uşor de gestionat decât schemele de reutilizare socială, întrucât banii sunt, în general, mai uşor de manipulat decât bunurile.


Marea majoritate a statelor membre au reglementată confiscarea doar atunci când este legată de infracţiuni (confiscare specială). Într-o serie de state membre (Bulgaria, Grecia, Irlanda, Italia, Slovacia, Slovenia, Marea Britanie) este posibilă şi confiscarea produselor în afara procedurilor penale. În plus, se are în vedere în special confiscarea bazată pe bunuri, deşi în unele state se aplică şi confiscarea prin echivalent (Cipru, Finlanda, Olanda, Marea Britanie, Suedia). Indiferent ce mod de abordare al confiscării este aplicat, toate statele membre se confruntă cu diferite probleme legate de gestionarea şi valorificarea bunurilor sechestrate şi confiscate, probleme care decurg tot din abordările divergente adoptate de diferitele state membre.


Cu excepţia a patru state membre (Danemarca, Lituania, Luxemburg, Malta), în celelalte există prevederi legislative privind gestionarea bunurilor sechestrate, care au ca scop optimizarea valorii / minimizarea deteriorării acestora. 

Chiar dacă au fost adoptate prevederi legislative în domeniu, aceste reglementări au uneori un domeniu de aplicare limitat (Irlanda) sau se referă la anumite tipuri de bunuri, cum este cazul Belgiei, unde reglementările nu acoperă proprietăţile imobiliare, ci numai bunurile mobile sechestrate care se pot vinde, pentru a se evita costurile de depozitare şi deteriorarea lor. În unele state, administratorii bunurilor sechestrate impun tarife deosebit de mari pentru serviciile oferite (Marea Britanie), astfel încât, adesea, costurile cu administratorii judiciari depăşesc ceea ce se recuperează. În cazul Italiei, instanţele din diferitele regiuni au abordări diferite, fiind promovată administrarea pasivă a bunurilor confiscate (conservarea). Similar, în Grecia, bunurile sechestrate sunt doar depozitate, dar nu sunt valorificate. 


Practic, în toate statele membre, vânzarea este principala opţiune de valorificare. În mare parte, acest lucru se datorează faptului că toate statele membre privesc valorificarea bunurilor confiscate ca instrument folosit în primul rând pentru despăgubirea victimelor infracţiunilor şi abia apoi pentru consolidarea bugetului de stat. Totuşi, majoritatea statelor membre au introdus, deşi nu ca primă opţiune, diferite forme de reutilizare a bunurilor, prin transferul acestora către instituţiile publice (cu diferite scheme de stimulare) sau către societate/ONG-uri pentru reutilizare socială. Italia constituie o excepţie notabilă, întrucât aplică reutilizarea directă a bunurilor confiscate prin transferul de proprietate, ca primă regulă. În afară de vânzare şi de transferul de proprietate, distrugerea este cea de a treia opţiune aplicată, numai pentru anumite articole (de exemplu drogurile sau produsele cărora li se aplică accize) sau în anumite condiţii (atunci când bunurile sunt neutilizabile sau depreciate). 

Cu toate acestea, există o tendinţă de specializare a activităţilor de valorificare a bunurilor. Acest lucru a avut ca rezultat înfiinţarea, într-o serie de state membre, a unor agenţii specializate care să se ocupe de această problematică, adesea în combinaţie cu sarcini vizând gestionarea bunurilor. Gradul de specializare diferă (în unele cazuri există un organism unic special însărcinat cu toate activităţile de valorificare, în alte cazuri cu o mare parte dintre ele, iar acesta joacă un rol esenţial de coordonare. Ţările care au adoptat o asemenea abordare sunt Franţa (AGRASC), Italia (ANBSC) şi Cipru (MOKAS).


O altă problemă comună este reprezentată de hotărârile judecătoreşti definitive de confiscare care sunt neclare ori incomplete sau care furnizează informaţii insuficiente ori neactualizate privind bunurile ce urmează să fie valorificate (Belgia, Franţa, Olanda). Procedurile paralele şi deseori necoordonate privind bunurile, cauzate de pretenţiile unor terţi (proceduri de faliment sau matrimoniale), împiedică şi ele procesul de valorificare (Belgia, Ungaria, Italia, Marea Britanie). 

În Luxemburg, din cauza lipsei unui registru centralizat special pentru măsurile asiguratorii (sechestrul asigurator asupra bunurilor este menţionat doar în evidenţele instanţelor de judecată), bunurile rămân sechestrate uneori chiar şi după ce instanţa a emis hotărârea definitivă de confiscare. 

Durata excesiv de lungă a procedurilor judiciare reprezintă o problemă importantă, întrucât, în majoritatea ţărilor, este obligatorie existenţa unei condamnări penale definitive, pentru executarea hotărârii de confiscare, ceea ce duce adesea Ia deprecierea sau deteriorarea bunurilor (Bulgaria, Grecia, Ungaria). 

Deoarece vânzările publice reprezintă opţiunea de valorificare predominant aplicată de toate statele membre, majoritatea problemelor care împiedică realizarea valorificării bunurilor confiscate sunt legate de scoaterea Ia licitaţie publică a acestora. Cele mai greoaie sunt cazurile legate de vânzarea bunurilor imobile, precum imobilele şi terenurile. Multe state membre au evidenţiat faptul că există o multitudine de cazuri în care asupra proprietăţilor imobiliare confiscate există fie drepturi de ipotecă, fie acestea sunt supuse altor proceduri de executare silită, fapte care conduc Ia exercitarea de acţiuni în pretenţii din partea terţilor de bună credinţă (Belgia, Bulgaria, Cipru, Portugalia, Marea Britanie). Situaţia este şi mai dificilă atunci când valoarea ipotecii este mai mare decât valoarea reală de piaţă a proprietăţii. Contractarea pieţei imobiliare în timpul recesiunii economice care a început în anul 2008 a făcut ca vânzarea unor asemenea proprietăţi să fie problematică din cauza lipsei de interes faţă de achiziţionarea de proprietăţi (Bulgaria, Grecia), precum şi din cauză că vânzarea acestora implică costuri mai mari decât veniturile preconizate (Bulgaria, Cipru).


Probleme similare apar în cazul proprietăţilor care fac obiectul contractelor de vânzare cu plata în rate (Portugalia), al proprietăţilor cu mai mulţi proprietari (Belgia, Bulgaria, Portugalia, Slovenia), al proprietăţilor ocupate ilegal sau cu probleme nerezolvate legate privind drepturile chiriaşilor (Belgia, Suedia). Anumite tipuri de proprietăţi imobile sunt dificil de vândut, de exemplu proprietăţile imobiliare cu valoare mare (Portugalia). La acestea se adaugă proprietăţile industriale şi agricole, ce ridică probleme privind valorificarea, deoarece este dificil să fie menţinute în funcţionare şi să se garanteze locurile de muncă (Spania). Reputaţia proprietarului anterior reprezintă un factor important în valorificarea proprietăţilor, în special dacă acesta a fost implicat în activităţi de criminalitate organizată (Bulgaria, Danemarca, Franţa). 

În cazul vânzării bunurilor mobile, dificultăţile sunt altele. Principalii factori sunt legaţi de deteriorarea rapidă, de deprecierea considerabilă a valorii şi de costurile de depozitare disproporţionate, adesea exacerbate de procesele judiciare prelungite. Cu câteva excepţii (Danemarca, Lituania, Luxemburg, Malta), statele membre au încercat să amelioreze aceste probleme prin adoptarea unor  care să prevadă vânzarea preliminară a unor asemenea bunuri îngheţate sau sechestrate, înainte de emiterea hotărârii de confiscare şi să păstreze ceea ce se obţine într-un cont cu dobândă. Totuşi, în multe ţări, aceste prevederi au un domeniu de aplicare limitat sau sunt rareori aplicate. Mai complicată este problema bunurilor contrafăcute, în cazul cărora încălcarea drepturilor de proprietate intelectuală exclude vânzarea acestor bunuri şi conduce la decizia distrugerii lor. Mai mult, problemele apar şi în situaţia în care aceste bunuri nu au fost sechestrate înainte de hotărârea de confiscare şi, prin urmare, trebuie să fie relocate pentru a se aranja vânzarea lor (Belgia, Olanda, Spania).


2. Reutilizarea instituţională şi socială a bunurilor confiscate într-o serie de state membre ale uniunii europene

ITALIA


Modelul italian, în ciuda dificultăţilor inerente, este cel mai apreciat la nivel european, Italia având o lungă istorie în domeniul gestionării bunurilor confiscate de la organizaţiile de crimă organizată şi de tip mafiot. Astfel, Italia dispune de un cadru legislativ cuprinzător pentru procedurile de confiscare şi de valorificare a acestor bunuri. 


Există trei abordări pentru confiscarea produselor unei infracţiuni
:


- art. 240 şi 253 din Codul Civil al Italiei prevăd confiscarea penală a activelor. Un judecător poate impune confiscarea penală a bunurilor dacă acestea au fost utilizate sau concepute pentru comiterea unei infracţiuni. Confiscarea este obligatorie în cazul în care bunurile provin dintr-o infracţiune (sunt preţul infracţiunii), sau reprezintă producţia, utilizarea, transportul, deţinerea sau transferul unei infracţiuni.


- art. 2 din Legea nr. 575/65 prevede confiscarea preventivă a bunurilor aflate în posesia persoanelor suspectate de apartenenţă la organizaţii de tip mafiot. Acest tip de confiscare este considerată drept o măsură de siguranţă şi poate fi aplicată chiar în lipsa unei condamnări. Ordinul de confiscare poate fi retras în cazul în care pârâtul poate demonstra originea licită a bunurilor.


- art. 12 din Legea nr. 356/92 şi Legea nr. 575/65, care prevăd confiscarea obligatorie a bunurilor obţinute din anumite infracţiuni, cum ar fi cele legate de droguri, crimă organizată şi spălarea banilor. 


Legea nr. 109/1996 a cuprins instrumente ce au servit la gestionarea şi stabilirea destinaţiei bunurilor sechestrate sau confiscate. Legea a reglementat nu numai întreţinerea şi administrarea activelor, dar, şi destinaţia activelor, împărţite în:


• valori mobiliare (de exemplu, numerar, titluri de valoare, credite, vehicule, etc.);


• imobiliare (de exemplu, clădiri, apartamente, loturi de terenuri, etc.);


• afaceri.


Conform prevederilor Legii nr.109/96, modificată ulterior, după confiscarea sau sechestrarea bunurilor, instanţa de judecată atribuia unui administrator dreptul de gestionare a produselor, acesta fiind responsabil de întreţinerea şi transferul activelor confiscate către fosta Agenţie italiană pentru proprietate publică reprezentativă la un anumit nivel, de exemplu, prefectul pentru regiune sau un fond al guvernului la nivelul unei municipalităţi. 


Legea nr.109/96 stabilea destinaţia ulterioară a bunurilor confiscate, acestea trebuind expediate către proiectele de interes public, cum ar fi şcolile de finanţare pentru educaţie, asistenţă pentru tinerii şomeri sau pentru alte utilizări sociale ale comunităţilor, fiind creată şi o bază de date pentru monitorizarea situaţiei bunurilor sechestrate şi confiscate.


În 2010, a fost înfiinţată Agenţia Naţională pentru gestionarea şi utilizarea activelor sechestrate şi confiscate obţinute din activităţi de crimă organizată (ANBSC), structură aflată în subordinea Ministerului de Interne şi sub controlul instanţei de control financiar. ANBSC a preluat rolul Agenţiei pentru domeniu public, având printre atribuţii şi asistarea autorităţilor judiciare în cursul fazei de sechestru şi de manipulare a activelor confiscate.


Legea nr.159/2011 a modificat prevederile anterioare de gestionare a activelor şi a prevăzut explicit utilizarea viitoare a bunurilor confiscate. Potrivit legii, bunurile trebuie să fie transferate regiunilor pentru a fi folosite conform deciziilor instanţelor sau ale structurilor de conducere ale municipalităţilor, acestea putând fi vândute, închiriate sau lichidate.


Municipalitatea sau regiunea care primeşte activele pentru reutilizarea în scopuri sociale trebuie să ţină o evidenţă şi să facă publice informaţiile privind gestionarea bunurilor, în cazul în care acesta sunt înstrăinate unui terţ. Autorităţile locale pot administra direct activele sau le pot cesiona comunităţilor, organizaţiilor voluntare, cooperativelor sociale sau structurilor medicale.


ANBSC are în responsabilitate bunurile imobile confiscate, întreprinderile şi alte bunuri mobile, cum ar fi vehiculele, consiliul de administraţie al agenţiei putând să decidă destinaţia bunurilor, după evaluarea valorii lor. 


Alte active financiare, cum ar fi numerarul sau titlurile financiare sunt returnate la Fondul Unic al Justiţiei sau la Ministerul Economiei şi Finanţelor, în cazul în care nu sunt utilizate pentru gestionarea bunurilor sechestrate sau nu urmează să fie folosite pentru despăgubirea victimelor acţiunilor infracţionale. 


În concluzie, cadrul legislativ italian conţine dispoziţii specifice referitoare la reutilizarea socială a bunurilor confiscate. Activele confiscate rămân în posesia structurilor de conducere ale administraţiei publice, dar pot fi atribuite unor proiecte specifice, care sunt administrate de terţe părţi, cum ar fi societatea civilă şi organizaţiile non-profit. 


Entitatea civilă centrală este Libera, a cărei misiune este lupta împotriva criminalităţii organizate şi de tip mafiot. Potrivit Libera, peste 4.500 de proprietăţi imobiliare au fost utilizate în folosul societăţii, fapt ce a avut un impact pozitiv asupra comunităţilor locale. Libera a fost implicată în mai multe iniţiative de a transforma activele confiscate în proiecte pentru consolidarea responsabilităţii sociale a comunităţilor, pentru crearea de locuri de muncă pentru tineri sau de centre agricole. 


Principala problema este aceea că realocarea activelor durează perioade foarte lungi, proprietăţile confiscate fiind neglijate ani de zile. Acest lucru se întâmplă datorită faptului că lipseşte un plan coordonat la nivel naţional/regional pentru gestionarea şi alocarea resurselor confiscate. Mai mult, oraşele mici nu sunt în măsură să controleze acele active, pentru a le reda societăţii în condiţii de siguranţă. În ceea ce priveşte companiile economice, situaţia este şi mai gravă, 90% dintre acestea ajungând în stare de faliment înainte de realocare, pentru că nu există o instituţie publică capabilă să le gestioneze în faza de tranziţie.


Marea Britanie

Imobilizarea activelor care sunt obţinute din infracţiuni, prin sistemul de justiţie penală, reprezintă o instituţie dezvoltată relativ recent în Marea Britanie, care a avut ca scop principal stoparea activităţilor ilegale cu droguri. 

În prezent, Marea Britanie are cinci scheme diferite de recuperare a bunurilor folosite sau obţinute în urma comiterii de infracţiuni. Acestea sunt:


- confiscarea;


- privaţiunea;


- sechestrarea;


- pierderea dreptului la bani;


- recuperarea civilă (care include şi impozitarea).


Sediul materiei se află în Legea criminalităţii (2002), cu modificările din 2005. 



Aceste măsuri se pot aplica la scară largă, dar este important de precizat faptul că terţii pot contesta cu succes soluţiile date, în special în cazul conturilor bancare comune sau a proprietăţilor deţinute în comun, în cazul persoanelor fizice, sau în cazul îmbogăţirii fără justă cauză a unei persoane care-şi desfăşoară activitatea într-o corporaţie. 


Sistemul britanic se bazează pe faptul că, deşi procurorul sau un administrator financiar acreditat au competenţe legale de a solicita reţinerea sau sechestrarea activelor, este de competenţa instanţelor de a dispune în acest sens, ele având libertatea de a numi persoane specializate pentru cercetarea infracţiunilor financiare.


Justiţia britanică urmăreşte stabilirea unui echilibru între necesitatea pedepsirii unei infracţiuni şi drepturile omului, pârâtul trebuind să-şi continue cursul normal al vieţii, atât timp cât acesta poate să-şi demonstreze nevinovăţia. Instanţa trebuie să se asigure că un singur ordin de reţinere este insuficient pentru a preveni disiparea de active, iar numirea unui administrator este o măsură rezonabilă şi proporţională. Având în vedere că taxele pentru plata administratorului se realizează din activele suspectului, judecătorul trebuie să ia întotdeauna în considerare faptul că, în cazul în care acesta este achitat, activele epuizate trebuie returnate acelei persoane la încheierea procedurilor.


În general, activele confiscate din infracţiuni se împart între bugetul de stat şi autorităţile implicate în aceste acţiuni, în proporţie egală: Agenţia pentru recuperarea activelor, poliţie, instanţe, Parchetul Coroanei, vamă, etc, sumele disponibile fiind utilizate pentru stimularea personalului angajat în aceste structuri.


După anul 2009, guvernul a extins utilizarea veniturilor confiscate, implicând în schemă şi comunităţile locale afectate de o infracţiune din categoria crimei organizate, „Community Cashback” devenind un succes în Scoţia. Această structură primeşte fonduri ce sunt canalizate în proiecte, prin care se încearcă dezvoltarea comunităţilor defavorizate, finanţarea proiectelor de instruire a şomerilor, construirea de cluburi pentru tineret. Sumele afectate acestor proiecte sunt mici faţă de cele acordate structurilor implicate în acţiunile de combatere a infracţiunilor, dar reprezintă un prim pas important şi un potenţial model pentru alte ţări din UE.


Datorită modului unic de finanţare, nu se pot face previziuni privind cuantumurile ce pot fi primite, dar proiectele lansate includ parteneriate cu structuri de sport, artă, afaceri sau de tineret. 

Principiile-cheie care stau la baza tuturor activităţilor Cashback includ:


- atitudinea pozitivă - definită în sens larg ca sănătoasă, distractivă, activă, angajată;

- deschis la toate - accesibile, publicitate cu titlu gratuit, de interes pentru toate vârstele, minorităţi etnice, tineri cu dizabilităţi etc;

- dezvoltare - schimbarea comportamentelor şi atitudinilor, dezvoltarea abilităţilor personale şi fizice;

- susţinere - asigurarea pe termen lung, beneficii pe termen scurt şi mediu. 

GERMANIA


Baza legală a sistemului german pentru sechestrarea şi confiscarea bunurilor, precum şi pentru gestionarea lor se regăseşte în Codul penal şi Codul de procedură penală. 


Măsurile preliminare vizează, în principal, evitarea dispariţiei activelor de origine potenţial criminală înainte de obţinerea ordinului de confiscare. În aceste cazuri, dacă se are în vedere faptul că activele sunt obţinute în urma comiterii de infracţiuni, se poate dispune un sechestru asigurator pe o perioadă de 6 luni. Fără a aduce atingere drepturilor persoanelor suspecte, măsura poate fi extinsă atunci când cazul este prea complex pentru a fi rezolvat într-un interval scurt de timp sau dacă apar dificultăţi în gestionarea probelor. În astfel de cazuri, Curtea poate, la cererea Parchetului, să dispună extinderea termenului de sechestru.


Valori mobiliare care sunt puse sub sechestru sunt gestionate de către poliţie, bunurile imobile putând rămâne proprietarului, care nu poate să le vândă sau să le înstrăineze.  


Sarcina de gestionare a bunurilor sechestrate sau confiscate revine statului federal respectiv. Managementul se realizează în strânsă cooperare între poliţie şi sistemul judiciar. Codul de procedură penală nu defineşte cine este responsabil de gestionarea bunurilor sechestrate şi confiscate. Unele landuri dispun de unităţi speciale de sechestru a activelor, care constau din membri ai poliţiei şi ai sistemului judiciar. 


Utilizarea bunurilor confiscate în cadrul sistemului german acordă prioritate pentru compensarea victimelor infracţiunilor. Părţile vătămate pot solicita despăgubirea în termen de 3 ani de la adoptarea deciziei de către instanţă. Dezavantajul acestui sistem este faptul că „primul venit este primul servit”, neexistând certitudinea că există mijloace suficiente pentru a satisface toate părţile implicate. În conformitate cu prevederile art.73 C.pr.pen., valoarea monetară a bunurilor confiscate este alocată bugetului landului în care Curtea a pronunţat decizia. În alte cazuri, unele landuri au scheme care prevăd că banii sunt direcţionaţi pe un anumit circuit, suma respectivă putând fi alocată poliţiei şi sistemului judiciar propriu.


Punctul important ale modelului german cu privire la utilizarea veniturilor confiscate este legat de imparţialitatea sa, activele confiscate mergând la bugetul de stat. Nu există, astfel, nici un risc de manipulare din partea organizaţiilor societăţii civile sau din partea altor grupuri care doresc să obţină fonduri confiscate.


Germania nu are prevederi legislative pentru utilizarea de către societatea civilă a sumelor confiscate din activităţi infracţionale, activele respective fiind direcţionate către bugetele landurilor. Sigura excepţie este landul Bremen, unde, din anul 2004, se aplică cu titlu experimental un model diferit. O fracţiune din sumele confiscate (60.000 de euro/an) intră în bugetul Ministrului regional pentru Justiţie şi Constituţie. Activele rămase (24.000 de euro/an) merg în bugetul Ministrului regional pentru ocuparea forţei de muncă, femei, sănătate şi tineret, pentru finanţarea unor centre de consiliere şi sprijin pentru victimele traficului de persoane şi prostituţie. 

FranŢa


Adoptarea Legii nr. 768/2010 privind facilitarea punerii sub sechestru şi a confiscării penale a activelor a modernizat considerabil sistemul juridic francez privind sechestrarea şi confiscarea instrumentelor şi a produselor unei infracţiuni. Noua legislaţie oferă o procedură de sechestru a activelor mai rapidă şi mai eficientă decât cea adoptată în Codul de procedură civilă. 

De asemenea, legea prevede înfiinţarea Agenţiei pentru recuperarea şi gestionarea bunurilor confiscate şi sechestrate (AGRASC), în conformitate cu prevederile Deciziei 2007/845/JAI.


Sub supravegherea comună a Ministerului Justiţiei şi Ministerul Finanţelor, AGRASC este responsabilă pentru gestionarea activelor sechestrate sau confiscate, precum şi pentru gestionarea centralizată a banilor confiscaţi în cadrul procedurilor penale. Cu toate acestea, trebuie remarcat faptul că, titularul proprietar sau deţinătorul drepturilor de proprietate asupra bunurilor sechestrate este responsabil de gestionarea acestora. În circumstanţe speciale, bunurile sechestrate pot fi puse sub tutela AGRASC, care devine responsabilă pentru gestionarea acestora. Atunci când este cazul, Agenţia este responsabilă cu supervizarea plăţilor acordate cu prioritate victimelor infracţiunilor. 


În plus, agenţia are o misiune generală de sprijin şi asistenţă pentru instanţe, putând realiza programe de informare sau educare potrivite pentru promovarea propriilor activităţi. Nu în ultimul rând, AGRASC gestionează o bază de date naţională, centralizată, cu privire la bunurile şi activele sechestrate, având obligativitatea de a întocmi un raport anual de activitate. Baza de date asigură transparenţa pe tot parcursul procesului de management şi de valorificare a bunurilor confiscate. 


Cu toate acestea, legea nu prevede o destinaţie pentru bunurile confiscate. Astfel, acestea devin parte a bugetului general al statului, neexistând nicio prevedere legală pentru împărţirea activelor între guvernul central, regiuni şi municipalităţi. De asemenea, deşi există o implicare activă a societăţii civile în combaterea formelor grave de criminalitate organizată, nu există prevederi care ar permite, în mod activ sau pasiv, societăţii civile de a trimite propuneri de utilizare a bunurilor confiscate.

Managementul bunurilor confiscate poate fi delegat unor entităţi publice sau private, în funcţie de natura activului sau de nivelul operaţiunilor de gestionare.


Activele pot fi alocate serviciilor de poliţie chiar înainte de proces, după confiscarea lor. Este necesară autorizarea unui judecător şi acordarea unei compensaţii financiare în cazul în care confiscarea nu este dispusă în decizia finală a instanţei, sumă care trebuie să acopere deprecierea activului datorită utilizării sale de către serviciile de poliţie. Un astfel de mecanism se aplică numai pentru bunurile legate de cazurile de trafic de droguri. 

Un fond public a fost creat în anul 1995, în acesta fiind vărsate veniturile din vânzările de active confiscate în cazurile de trafic de droguri. O parte dintre aceste fonduri este alocat serviciilor implicate în lupta împotriva drogurilor (poliţie, servicii vamale şi autorităţi judiciare).


Spania


Baza legală privind sechestrarea şi confiscarea bunurilor obţinute din comiterea de infracţiuni se regăseşte în Codul penal (art. 88) şi Codul de procedură penală. Acestea au fost revizuite în anul 2010, dispoziţiile de confiscare fiind extinse pentru a include nu numai activele infracţiunii, ci şi veniturile şi mijloacele utilizate pentru comiterea de infracţiuni (art. 127 C.pen). În conformitate cu dispoziţiile art. 127 alin. 5, produsul rezultat din confiscare urmează să fie destinat în primul rând pentru a acoperi responsabilităţile civile, cu excepţia cazului în care legea prevede astfel.


Extinderea prevederilor art.127 C.pen a eliminat necesitatea de a dovedi originea ilegală a veniturilor şi a instrumentelor utilizate în acţiunile de crimă organizată. Deşi acest lucru este un important pas pentru conformitatea cu prevederile art.3 din Decizia-cadru 2005/212/JAI, dispoziţia se aplică numai infracţiunilor comise de grupările criminale organizate. Astfel, confiscarea extinsă nu poate fi aplicată la alte infracţiuni grave (de exemplu, corupţie), atunci când astfel de infracţiuni au fost comise de către o persoană sau un grup de persoane care nu fac parte dintr-un grup criminal organizat.


Confiscarea veniturilor şi a instrumentelor de criminalitate care decurg din spălarea de bani (art. 301 C.pen) se face conform prevederilor generale ale art.127 C.pen. Cu toate acestea, în cazul în care infracţiunea este legată de traficul de droguri, regula aplicabilă este confiscarea, conform art. 374 alin. 4 C.pen, activele confiscate revenind în totalitate statului. Astfel, activele vor fi depozitate în Fondul de bunuri confiscate din activităţi de trafic de droguri şi alte activităţi conexe, fond înfiinţat prin Legea nr. 17/2003.


În conformitate cu art. 3 din lege, fondul poate fi utilizat pentru implementarea Planului Naţional de combatere a drogurilor sau a planurilor comunităţilor autonome:


- dezvoltarea planurilor regionale cu privire la combaterea utilizării drogurilor;


- aplicarea legilor locale pentru prevenirea, urmărirea şi anchetarea infracţiunilor legate de droguri;


- aplicarea legii privind combaterea traficului de droguri, pentru structurile vamale şi autorităţile fiscale;


- pentru funcţionarea autorităţii speciale cu atribuţii privind prevenirea şi reprimarea activităţilor ilegale cu droguri;


- finanţarea organizaţiilor non-guvernamentale şi a altor organizaţii non-profit care dezvoltă programe legate de dependenţa de droguri. 

Astfel, după cum se poate observa, nu există nicio prevedere pentru reutilizarea socială a bunurilor confiscate. Singura excepţie, cu limitări, este legată de funcţionarea Fondului de bunuri confiscate din activităţi de trafic de droguri şi alte activităţi conexe, dar spre deosebire de situaţia care se prezintă în landul german Bremen, nu se face o realocare a sumelor obţinute către societatea civilă.


Activele, confiscate de către instanţele judecătoreşti, sunt gestionate de către judecătorii înşişi, care pot, în funcţie de fiecare caz în parte, să permită utilizarea lor de către diferite structuri. Acest lucru poate conduce la deprecierea activelor, care nu vor fi vândute la valoarea lor de piaţă, asigurând astfel o pierdere dublă pentru stat, care va fi responsabil pentru costurile de gestionare, pe de o parte şi de valoarea depreciată cu care se vând activele, pe de altă parte.


Spania are un sistem constituţional unic, care asigură funcţionarea unui sistem judiciar reprezentativ, cetăţenii având dreptul de a asista la activitatea desfăşurată de justiţie prin „Acţiunea populară”. Acest lucru este de mare importanţă în domeniul combaterii criminalităţii organizate, deoarece cetăţenii au dreptul să se implice în mod eficient în aplicarea legii de către autorităţile de urmărire penală în identificarea, urmărirea, sechestrarea şi confiscarea veniturilor şi instrumentelor utilizate în activităţile de crimă organizată. 

3. CONCLUZII  


• În ultimii ani s-a acordat o atenţie tot mai mare spre valorificarea bunurilor confiscate, ce a avut ca rezultat abordarea acestor probleme pentru prima dată în recent adoptata Directivă 2014/42/UE privind îngheţarea şi confiscarea produselor provenite din săvârşirea de infracţiuni în Uniunea Europeană; 

• Practic, în toate statele membre, vânzarea este principala opţiune de valorificare a bunurilor confiscate. Totuşi, o serie de state au mai introdus şi diverse forme de reutilizare a bunurilor, prin transferul lor către instituţiile de stat sau către organizaţiile societăţii civile. 

• Reutilizarea socială este unica formă de valorificare care garantează cetăţenilor vizibilitatea bunurilor confiscate, întrucât ceea ce provine din infracţiuni este înapoiat societăţii în mod explicit. 

• În ciuda variatelor modele de valorificare existente, toate statele membre au dificultăţi în faza de valorificare, provenite din faza judiciară, în legătură cu coordonarea dintre părţile interesate şi diferiţi factori care împiedică vânzarea sau transferul de proprietate la timp şi în mod eficient (drepturi de ipotecă, litigii privind drepturile de proprietate, condiţiile nefavorabile ale pieţei). 

